**EELNÕU nr 11**

**OTSUS**

Kilingi-Nõmme 17. märts 2020 nr **…**

**Kohaliku omavalitsuse eriplaneeringu ja keskkonnamõju**

**strateegilise hindamise algatamine**

Enefit Green AS on 21. jaanuaril 2020. a esitanud taotluse nr TO-JUH-6/10 sooviga algatada vastavalt planeerimisseaduse §-le 96 Saarde vallas kohaliku omavalitsuse eriplaneering ja keskkonnamõjude strateegiline hindamine. Eriplaneeringu eesmärgiks on välja selgitada, millisesse asukohta elektrituulikuid on võimalik Saarde valla territooriumile rajada, lähtudes taotluse lisaks oleval joonisel toodud KOV eriplaneeringu planeeringualast ning võttes arvesse sotsiaalsed aspektid, keskkonnamõju, majanduslikud ning tehnilised võimalused.

Vastavalt Enefit Green AS-i taotlusele on tuulepargile sobiliku ala leidmise aluseks kavas kasutada Pärnu maakonnaplaneeringu Tuuleenergeetika teemaplaneeringu tsoneeringukaardil tuulepargi arendust mittevälistavaid alasid. Nendest aladest, lähtudes KOV eriplaneeringu planeeringualast, valitakse välja arendaja poolt ette antud tehniliste tingimustega ja keskkonnapiirangutega kooskõlas olevad alad ehk tehakse tuulepargile asukoha eelvalik. Eelvaliku lõpptulemusena leitakse tuulepargile sobivaim asukoht, millele viiakse läbi detailplaneeringu täpsusega planeering ning keskkonnamõjude hindamine, sh viiakse läbi vajalikud uuringud.

Metsamaahalduse AS on 14. veebruaril 2020. a esitanud taotluse sooviga algatada vastavalt planeerimisseaduse §-le 96 kohaliku omavalitsuse eriplaneering ja keskkonnamõjude strateegiline hindamine taotluse lisas näidatud alal, eesmärgiga rajada sinna tuulepark. Nimetatud ala jääb Enefit Green AS poolt esitatud taotluses toodud planeeringuala sisse.

Planeerimiseaduse § 98 lõike 1 alusel pärast kohaliku omavalitsuse eriplaneeringu algatamist tehakse kavandatavale ehitisele sobivaima asukoha leidmiseks asukoha eelvalik, mis on kohaliku omavalitsuse eriplaneeringu detailse lahenduse väljatöötamise alus. Planeerimiseaduse § 98 lõige 2 sätestab, et kohaliku omavalitsuse eriplaneeringu asukoha eelvaliku tegemisel tuleb kaaluda mitut võimalikku asukohta. Metsamaahalduse AS poolt taotletaval kohaliku omavalitsuse eriplaneeringu koostamise ala kogupindala on ligikaudu 690 ha.

Metsamaahalduse AS poolt taotluses märgitud planeeringualal ala väiksuse tõttu eelvaliku võimalus puudub, samuti mõjutab ala piiratus KSH läbiviimist. Eeltoodu aga ei välista Metsamaahalduse AS-i huvide kaalumist algatatavas eriplaneeringus.

Planeeringu koostamisest huvitatud isikuna on Enefit Green AS vastavalt PlanS § 4 lõikele 21 valmis kandma planeeringu koostamise ja keskkonnamõjude strateegilise hindamise läbiviimise kulud.

Kohaliku omavalitsuse eriplaneeringu koostamise eesmärk on leida tuulepargi ja selle toimimiseks vajaliku taristu rajamiseks sobivaim asukoht Saarde vallas Jaamaküla, Lähkma, Saunametsa, Sigaste, Surju, Kalda, Ristiküla, Kõveri ja Lodja külades ning koostada sobivasse asukohta detailne lahendus ehitusõiguse määramiseks.

Lähtudes eeltoodust ja võttes aluseks planeerimisseaduse § 95 lõiked 1 ja 2, § 96 lõiked 1 ja 4, kohaliku omavalitsuse korralduse seaduse § 22 lõike 1 punkti 8, kohaliku omavalitsuse üksuse finantsjuhtimise seaduse § 28 lõike 3, lähtudes Enefit Green AS (registrikood 11184032) 21. jaanuari 2020. a taotlusest TO-JUH-6/10 ning arvestades volikogu arengu- ja majanduskomisjoni ………. koosoleku seisukohaga, Saarde Vallavolikogu

**o t s u s t a b:**

1. Algatada Saarde vallas kohaliku omavalitsuse eriplaneering tuulepargi ja selle toimimiseks vajaliku taristu kavandamiseks ning planeeringu keskkonnamõju strateegiline hindamine. Algatamisel teadaolev planeeringuala on Saarde valla territooriumi osa suurusega 123 km2 vastavalt asendiplaanile (lisatud).
2. Saarde Vallavalitsusel korraldada tuulepargi ja selle toimimiseks vajaliku taristu kavandamiseks kohaliku omavalitsuse eriplaneeringu koostamist ja keskkonnamõju strateegilist hindamist.
3. Saarde Vallavalitsusel sõlmida leping huvitatud isikuga kohaliku omavalitsuse eriplaneeringu koostamise ja planeeringu elluviimisega kaasnevate asjakohaste majanduslike, kultuuriliste, sotsiaalsete ja looduskeskkonnale avalduvate mõjude hindamise, sealhulgas keskkonnamõju strateegilise hindamise kulude kandmiseks.
4. Saarde Vallavalitsusel viia läbi riigihanke menetlused ja selle tulemusel sõlmida hankelepingud tulevastel eelarveaastatel kohustuste võtmiseks käesoleva otsuse punktis 1 nimetatud eesmärkide saavutamiseks pärast otsuse punktis 3 nimetatud tingimuse täitmist ning planeeringust huvitatud isiku poolt kõikide planeeringut käsitlevate kirjelduste (s.h tehniliste kirjelduste jms) esitamist.
5. Tuulepargi ja selle toimimiseks vajaliku taristu kavandamiseks kohaliku omavalitsuse eriplaneeringu ja keskkonnamõju strateegilise hindamise algatamise otsusega saab tutvuda Saarde valla veebilehel.
6. Otsus jõustub teatavakstegemisest.
7. Otsuse peale võib esitada Saarde Vallavolikogule vaide haldusmenetluse seaduses sätestatud korras 30 päeva jooksul arvates otsusest teadasaamise päevast või päevast, millal oleks pidanud otsusest teada saama, või esitama kaebuse Tallinna Halduskohtu Pärnu kohtumajale halduskohtumenetluse seadustikus sätestatud tingimustel ja korras.

Kadri-Aija Viik

volikogu esimees

**Seletuskiri Saarde Vallavolikogu otsuse eelnõu „Kohaliku omavalitsuse eriplaneeringu ja keskkonnamõju strateegilise hindamise algatamine“ juurde**

**Otsuse eelnõu eesmärk on** algatada Saarde vallas kohaliku omavalitsuse eriplaneering tuulepargi ja selle toimimiseks vajaliku taristu kavandamiseks ning planeeringu keskkonnamõju strateegiline hindamine. Algatamisel teadaolev planeeringuala on Saarde valla territooriumi osa suurusega 123 km2 vastavalt asendiplaanile (lisatud).

# **Planeeringu eesmärk ja kavandatav tegevus**

Algatatava kohaliku omavalitsuse eriplaneeringu koostamise eesmärk on olulise ruumilise mõjuga ehitistele – tuulepargile – sobivaima asukoha leidmine ja selle rajamiseks detailse planeeringulahenduse koostamine. Eriplaneeringu alusel toimub ehitusprojekti koostamine. Eriplaneeringu koostamisel viiakse läbi keskkonnamõjude strateegiline hindamine. Tuulepargi eriplaneeringu koostamise ja mõjude hindamise läbiviimist korraldab Saarde vallavalitsus. Taotleja ja huvitatud isik on Enefit Green OÜ.

Enefit Green AS kavandab Saarde valla territooriumile moodsa tuulepargi rajamist. Eesti kliima- ja energiapoliitika näeb ette taastuvenergia tootmise mahu olulist suurendamist, seega on riiklike kliimapoliitika eesmärkide täitmiseks vaja leida uusi tuuleparkide arendusalasid suure potentsiaaliga tuuleenergia tootmise piirkondadest, mille hulka kuulub ka Saarde vald. Ühitamaks nii kliima- ja energiasektoris muutnud eesmärke ja kehtivates planeeringutes kehtestatut, on otstarbekas üle vaadata Saarde valda puudutavates ja valla territooriumil kehtivates eelnevates planeeringutes kasutatud alusandmed ja põhimõtted ning need kaasajastada, sh uuesti läbi vaadata varasemalt kaalumisel olnud, kuid erinevatel põhjustel planeeringutest välja jäetud potentsiaalsed tuuleenergeetika arendusalad, mis vastaksid moodsate tuuleparkide tehnilistele nõuetele. Koostöös erinevate ekspertide, vallavalitsuse ja arendaja esindajatega on planeerimisprotsessi käigus kavas välja selgitada ning kaardistada olemasolevad asjakohaseid uuringud ning kasutada neid tuulepargi mõjude hindamise olulise referentsmaterjalina. Koostöös kaasatavate ametiasutuste ja kohalike elanikega tuvastatakse tegevuse tõttu olulised mõjutatavad keskkonnaaspektid ning olulisimad küsimused, mis vajavad täpsemat uurimist ning leitakse üheskoos selleks ka kõikidele osapooltele sobivad lähenemis- ja uurimismeetodid.

Metsamaahalduse AS on 14. veebruaril 2020. a esitanud taotluse sooviga algatada vastavalt planeerimisseaduse §-le 96 kohaliku omavalitsuse eriplaneering ja keskkonnamõjude strateegiline hindamine taotluse lisas näidatud alal, eesmärgiga rajada sinna tuulepark. Nimetatud ala jääb Enefit Green AS poolt esitatud taotluses toodud planeeringuala sisse.

Planeerimiseaduse § 98 lõike 1 alusel pärast kohaliku omavalitsuse eriplaneeringu algatamist tehakse kavandatavale ehitisele sobivaima asukoha leidmiseks asukoha eelvalik, mis on kohaliku omavalitsuse eriplaneeringu detailse lahenduse väljatöötamise alus. Planeerimiseaduse § 98 lõige 2 sätestab, et kohaliku omavalitsuse eriplaneeringu asukoha eelvaliku tegemisel tuleb kaaluda mitut võimalikku asukohta. Metsamaahalduse AS poolt taotletaval kohaliku omavalitsuse eriplaneeringu koostamise ala kogupindala on ligikaudu 690 ha.

Metsamaahalduse AS poolt taotluses märgitud planeeringualal ala väiksuse tõttu eelvaliku võimalus puudub, samuti mõjutab ala piiratus KSH läbiviimist. Eeltoodu aga ei välista Metsamaahalduse AS-i huvide kaalumist algatatavas eriplaneeringus.

**Kohaliku omavalitsuse eriplaneering ja keskkonnamõju strateegiline hindamine**

Vastavalt PlanS § 95 lg 1 koostatakse kohaliku omavalitsuse eriplaneering olulise ruumilise mõjuga ehitise püstitamiseks, kui olulise ruumilise mõjuga ehitise asukoht ei ole üldplaneeringus määratud. Vabariigi Valitsuse määruse 01.10.2015 nr 102 „Olulise ruumilise mõjuga ehitiste nimekiri“ punkti 4 kohaselt klassifitseerub tuulepark, mis koosneb vähemalt 30 meetri kõrgustest tuulikutest, olulise ruumilise mõjuga ehitiseks.

Vastavalt PlanS § 95 lg 5 viiakse läbi keskkonnamõju strateegiline hindamine.

Eriplaneeringuga sobivat asukohta otsitakse tuulepargile, mille põhiparameetrid on järgmised:

− Tuulepargi jaoks vajaliku ala suurus: ca 600 ha.

− Tuulepark koosneb 10-st kuni 290 m kõrgusest tuulegeneraatorist, tuuleparki teenindavatest teedest, pargisisesest elektrivõrgust ja alajaamast.

− Liitumine Kilingi-Nõmme alajaama. Tuulepargi alajaama ja alajaama vahelise õhuliini pikkus kuni 15 km.

− Maastiku iseloom: arvestada keskkonnakaitseliste piirangutega, lähtudes piirangute selekteerimisel seejuures konkreetse kaitsealuse objekti kaitse-eesmärgist.

− Ala iseloom: tuulepark peab moodustama terviku.

**Eeldatav planeeringuala**

Planeeringuala hõlmab Jaamaküla, Lähkma, Saunametsa, Sigaste, Surju, Kalda, Ristiküla, Kõveri ja Lodja külasid. Pärast kohaliku omavalitsuse eriplaneeringu algatamist tehakse kavandatavale tuulepargile sobivaima asukoha leidmiseks asukoha eelvalik, mis on kohaliku omavalitsuse eriplaneeringu detailse lahenduse väljatöötamise alus. Kohaliku omavalitsuse eriplaneeringu asukoha eelvaliku tegemisel kaalutakse mitut võimalikku asukohta.

**Rahastus**

Planeeringu koostamisest huvitatud isikuna kannab Enefit Green AS vastavalt PlanS § 4 lõikele 21 planeeringu koostamise ja keskkonnamõjude strateegilise hindamise läbiviimise kulud.

# Planeerimise põhimõtted

Planeeringu koostamine toimub vastavalt PlanS. Protsess koosneb kahest osast:

- Asukohtade võrdlemise etapp (asukoha eelvalik), mis lõpeb sobiva asukoha leidmisel asukoha eelvaliku otsusega;

- Detailse planeeringulahenduse koostamine välja valitud asukohas, mis lõpeb otsusega planeeringu kehtestamise kohta.

**Asukoha eelvaliku eesmärk ja täpsusaste**

Tuulepargile sobivaima asukoha leidmiseks teostatakse asukoha eelvalik, mis on kohaliku omavalitsuse eriplaneeringu detailse lahenduse väljatöötamise alus. Asukoha eelvaliku tegemisel tuleb kaaluda mitut võimalikku asukohta. Sobilike asukohtade leidmiseks ja kriteeriumite alusel leitud sobilike asukohtade paremusjärjestuse metoodika töötatakse välja planeerimisprotsessi käigus. Tuulepargile sobilik asukoht, millele koostatakse detailne lahendus, valitakse kuni kolme parema paremusjärjestuses oleva asukoha hulgast.

**Detailse lahenduse eesmärk ja eeldatav täpsusaste**

Asukoha eelvaliku etapile järgneb detailne lahendus, millega määratakse kavandatava ehitise ehitusõigus ning lahendatakse muud PlanS § 126 lõikes 1 (viidatud PlanS § 111) nimetatud asjakohased ülesanded. Asjakohasuse hindamisel lähtutakse planeeringu eesmärgist ja planeeringuga kavandatava ehitise iseloomust.

Eeldatav detailse lahenduse täpsusaste peab võimaldama pärast planeeringu kehtestamist koheselt alustada ehitusliku ja tehnilise projekteerimisega.

Detailse lahendusega lahendatavad ülesanded ja muud tingimused detailse lahenduse koostamiseks määratakse asukoha eelvaliku planeeringulahenduse seletuskirjas.

**Alusinfo asukoha eelvaliku planeeringulahenduse väljatöötamiseks**

Planeeringulahenduse väljatöötamisel tuleb lähtuda planeerimisseaduse 2. peatükis toodud planeerimise põhimõtetest, sh juhisest „Planeerimise põhimõtete rakendamine“.

Asukohavaliku etapis antakse tehnoloogia põhimõtteline lahendus, detailse lahenduse etapis põhjalikum lahendus.

Planeeringulahenduse koostamisel ja kehtestamisel tuleb tasakaalustatult arvestada nii looduskeskkondlike, sotsiaalsete, majanduslike, kultuuriliste kui ka muude oluliste aspektidega.

**Mõjude hindamise eesmärk, põhimõtted ja eeldatavalt oluline soodne ja ebasoodne mõju**

Kohaliku omavalitsuse eriplaneeringu koostamisel viiakse läbi eeldatavalt oluliste mõjude hindamine, mille raames hinnatakse mõju looduskeskkonnale, majanduskeskkonnale, sotsiaalsele keskkonnale ja kultuurilisele keskkonnale. Kui planeerimismenetluses ilmneb mõni täiendav eeldatavalt oluline mõju, tuleb läbi viia sellise mõju hindamine, et tagada tasakaalustatud planeerimislahenduse väljatöötamine. Täiendavate mõjude hindamise vajalikkuse ilmnemine planeeringu koostamise käigus on planeerimisprotsessi loomulik osa.

Mõjude hindamine aitab kaasa tasakaalustatud planeerimislahenduse väljatöötamisele, sh võimaldab arvestada sotsiaalseid, kultuurilisi ja majanduslikke aspekte ning võimaldab seeläbi paremini tagada sotsiaalselt, kultuuriliselt ja majanduslikult jätkusuutlikuma arengu (PlanS § 4 lg 2 p 5). Samuti võimaldab selline tegevus paremini arvestada keskkonnakaalutlusi ning seeläbi aitab kaasa kõrgetasemelisemale keskkonnakaitsele ja säästva arengu edendamisele.

**Uuringute vajadus**

Planeeringu käigus tuleb planeeringuala piirkonnas esmalt Maa-ameti alusandmete abil välja selgitada tuulepargi tehniliste ja majanduslike tingimustega kooskõlas olevad maa-alad, millele koostatakse võimalike mõjutatavate keskkonnaaspektide kaardistus ja antakse esmane mõjuhinnang. Eelneva analüüsi kokkuvõttes selgub tuulepargi rajamiseks sobiv ala või alad, millele koostatakse juba detailne mõjuanalüüs KSH koostamise raames. Koostöös erinevate ekspertidega planeerimisprotsessi jooksul välja valida olemasolevad asjakohaseid uuringud ning kasutada neid mõjude hindamise olulise referentsmaterjalina. Olemasoleva andmestiku ja uuringute täpsustamise vajaduse kindlaksmääramiseks viia läbi täiendavad keskkonnaseisundi uuringud, sh kaardistada lindude ja loomade elupaigad ja liikumisteed, teha taimestiku analüüs, lisaks ka mõjude hindamine lähimatele elamupiirkondadele, sh müra mõõdistamine ja modelleerimine, varjutuse mõju analüüs, tuulepargi visualiseerimine jt. Lõplik lisauuringute nimekiri selgub pärast KSH väljatöötamise kavatsuse valmimist, mille käigus koostöös kaasatavate ametiasutuste ja kohalike elanikega tuvastatakse olulised mõjutatavad aspektid ning olulisimad küsimused, mis vajavad täpsemat uurimist ning leida üheskoos selleks ka kõikidele osapooltele sobivad lähenemismeetodid.

**Koostöö ja kaasamine kohaliku omavalitsuse eriplaneeringu asukoha eelvaliku tegemisel**

PlanS §99 lähtudes tehakse kohaliku omavalitsuse eriplaneeringu asukoha eelvalik koostöös ministeeriumide ja teiste valitsusasutustega, kelle valitsemisalas olevaid küsimusi eriplaneering käsitleb. Koostööd tehakse aktiivselt kogu asukohavaliku protsessi vältel. Lähteseisukohtade ja KSH väljatöötamiskavatsuse etapi lõpus esitavad koostöö tegijad oma ettepanekud alternatiivsete asukohtade osas. Asukohavaliku otsuse eelnõu kooskõlastatakse asutustega, kellega tehakse asukohavaliku koostamisel koostööd.

Kaasatavad on kõik muud isikud, kes kaasatakse menetlusse puudutatud õiguste või huvide korral või kes soovivad ise olla menetlusse kaasatud. Kaasatavad isikud annavad planeeringu kohta arvamusi. Eelvaliku tegemisse kaasatakse naaber kohaliku omavalitsuse üksused, asutused, kellel võib olla põhjendatud huvi eeldatavalt kaasneva olulise keskkonnamõju või kohaliku omavalitsuse eriplaneeringu elluviimise vastu, sealhulgas valitsusvälised keskkonnaorganisatsioonid neid ühendava organisatsiooni kaudu. Kaasatakse isikud, kes on avaldanud soovi olla eelvaliku tegemisse kaasatud.

Eelnõu algataja: vallavalitsus

Eelnõu ja seletuskirja koostaja: haldusnõunik

Kuupäev: 10.01.2020